NARIADENIE RADY (EÚ) č. 1227/2009
z 15. decembra 2009,
ktorým sa zrušuje nariadenie Rady (ES) č. 1859/2005, ktorým sa zavádzajú určité reštriktívne opatrenia voči Uzbekistanu
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 215 ods. 1,
so zreteľom na spoločnú pozíciu Rady 2007/734/SZBP z 13. novembra 2007 o reštriktívnych opatreniach voči Uzbekistanu (1) zmenenú, doplnenú a predĺženú spoločnou pozíciou Rady 2008/843/SZBP (2),
so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Komisie,
keďže:
(1)
Nariadením Rady (ES) č. 1859/2005 zo 14. novembra 2005, ktorým sa zavádzajú určité reštriktívne opatrenia voči Uzbekistanu (3), sa zakazuje predávať, dodávať alebo prevádzať Uzbekistanu vybavenie, ktoré by sa mohlo použiť na vnútornú represiu, alebo ho do Uzbekistanu vyvážať, ako aj financovať, poskytovať finančnú pomoc alebo technickú pomoc akejkoľvek fyzickej alebo právnickej osobe, subjektu alebo orgánu v Uzbekistane alebo na použitie v Uzbekistane.
(2)
Rada 27. októbra 2009 dospela k záveru, že reštriktívne opatrenia voči Uzbekistanu ustanovené v spoločnej pozícii Rady 2007/734/SZBP zmenenej a doplnenej a predĺženej spoločnou pozíciou 2008/843/SZBP by sa po skončení uplatňovania 13. novembra 2009 nemali predĺžiť.
(3)
Je preto vhodné zrušiť nariadenie (ES) č. 1859/2005 s účinnosťou od skončenia uplatňovania reštriktívnych opatrení ustanovených v spoločnej pozícii 2007/734/SZBP,
PRIJALA TOTO NARIADENIE:
Článok 1
Nariadenie (ES) č. 1859/2005 sa týmto zrušuje.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 14. novembra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. decembra 2009